હા, આ પાત્રો મારી અંદર એટલે સુધી ઘર કરી ગયા છે કે મને એ સદેહે મારી સાથે હાજર હોય એમ અનુભવાતું રહ્યું છે. આજકાલથી નહીં, કેટલાય વર્ષોથી ! આમાંથી થોડાક મારી લખેલી નવલકથાઓના પાત્રો છે તો કોઈક ટૂંકી વાર્તા તો કોઈક વળી લઘુકથાના ! અને મારી નવી વાર્તા લખાયા બાદ એ બધા જ પોતાની જાતને તેમની જમાતમાં ઉમેરાતા મારા નવા પાત્રો અને તેમની સાથે જોડાયેલી ઘટનાઓ સાથે પોતાની સરખામણી કરે. અને ક્યારેક મારા કામની કદર કરે, તો ક્યારેક કોઈ પોતાને ભૂતકાળમાં ખરાબ ચિતરવાની ફરિયાદ લઈને આવે !